સુંદર દેખાવું એ દરેક સ્ત્રીની માત્ર અંતરતમ ઇચ્છા જ નહીં, જન્મસિદ્ધ અધિકાર છે. જોકે સુંદર દેખાવાનો અર્થ એ નથી કે મેકઅપ-કિટમાં જેટલા પણ રંગો છે એ બધાનો જ એકસાથે પોતાના ચહેરા પર લપેડો કરીને બહાર નીકળી પડો. સુંદરતા કુદરતી દેખાવી પણ એટલી જ આવશ્યક છે. આ તથ્યને ધ્યાનમાં રાખતાં બ્યુટી-ઇન્ડસ્ટ્રીમાં હંમેશાંથી એવા મેકઅપ પર ભાર મૂકવામાં આવ્યો છે જે બને એટલો નૅચરલ દેખાય. જોકે છેલ્લા થોડા સમયથી આ માટે મેકઅપ-આર્ટિસ્ટ એવો મેકઅપ કરવા પર ભાર મૂકવા લાગ્યા છે જેમાં ચહેરાની ત્વચાની સુંદરતા ઊડીને આંખે વળગે, જેમાં મેકઅપના રંગો પર ઓછો અને ત્વચાની કાન્તિ પર વધુ ભાર મૂકવામાં આવ્યો હોય. આ પ્રકારના મેકઅપ માટે તેઓ મિનિમલ શબ્દ વાપરવાનું પસંદ કરે છે અને આવો મિનિમલ મેકઅપ કરવો એ એક કળા છે. તો આવો આજે સુસ્મિતા સેન, અનુષ્કા શર્મા, કૅટરિના કૈફ જેવી અભિનેત્રીઓ સાથે કામ કરી ચૂકેલા સેલિબ્રિટી મેકઅપ-આર્ટિસ્ટ ચિરાગ બામબોટ પાસેથી આ કળાને તબક્કાવાર વિભાજિત કરી ઓછામાં ઓછા મેકઅપ દ્વારા ચહેરાની ત્વચાને વધુમાં વધુ સુંદર કેવી રીતે દેખાડી શકાય એ સમજવાનો પ્રયાસ કરીએ.